STT uutisoi viime heinäkuussa, että Georgij Alafuzoff on epäiltynä tietovuototutkinnassa.

Entinen tiedustelupomo työskentelee vastuullisena johtajana valtioneuvoston kanslian tilaamassa tutkimushankkeessa, kertoo Lännen Media. Kuvituskuva. AOP

Puolustusvoimien entinen tiedustelupäällikkö Georgij Alafuzoff johtaa valtioneuvoston tutkimushanketta, joka keskittyy muun muassa informaatiovaikuttamiseen, kertoo Lännen Media.

STT uutisoi viime heinäkuussa, että Alafuzoff on epäiltynä tietovuototutkinnassa. Epäily liittyy STT:n mukaan esitutkintaan, jossa selvitetään sotilastiedustelun salaisten tietojen päätymistä Helsingin Sanomille. Tiedossa ei ole, epäilläänkö vuotoa tahalliseksi vai vahingoksi.

Tietovuototutkinnassa epäiltynä oleva kontra-amiraali evp. Georgij Alafuzoff työskentelee vastuullisena johtajana valtioneuvoston kanslian tilaamassa ”Venäjän strategisen viestinnän erityispiirteet”-tutkimushankkeessa Lännen Median mukaan.

LM:n tietojen mukaan Alafuzoff on hakumenettelyn kautta aloitetussa hankkeessa mukana konsulttiyhtiö Eurofacts Oy:n kautta. Valtioneuvoston kanslia ja Eurofacts allekirjoittivat sopimuksen hankkeesta helmikuussa 2019.

Lännen Median saamien valtioneuvoston kanslian asiakirjojen perusteella Alafuzoffin johtamassa hankkeessa on tarkoitus selvittää, millä tavoin informaatiovaikuttamista voidaan tunnistaa. Tavoitteena on myös laatia suosituksia siitä, miten Suomi voi viestinnässään ja muissa toimissaan kehittää yhteistyöhakuista dialogia suhteessa Venäjään.

Lännen Median mukaan keskusrikospoliisin tutkinnanjohtaja Markku Ranta-aho ei vahvista Alafuzoffia koskevaa rikosepäilyä. Hän ei kommentoi, onko poliisilla epäiltyä tietovuotoasiassa.

Alafuzoff on Venäjä-asiantuntija, joka puhuu toisena äidinkielenään venäjää. Hän työskenteli Puolustusvoimien tiedustelupäällikkönä vuosina 2007–2013 ja EU:n sotilastiedustelun johdossa vuosina 2013–2016.

Lännen Media ei tavoittanut Alafuzoffia.